Boshof brand wéérSowat 80 000 ha is tydens die jongste brand in die Boshof-omgewing in die Vrystaat verwoes. (Foto: Verskaf) Vrystaatse boere en lede van die gemeenskap was teen Vrydagoggend nog verwoed besig om veldbrande in die Boshof-omgewing te blus. Dit is boonop die derde keer in net een jaar dat dié gebied deur brande verwoes word. Volgens Johann Steenkamp, voorsitter van die AfriForum-tak op Boshof, is sowat 80 000 ha in die jongste brand vernietig. “Die brand het ongeveer 60 km ver versprei en dit het meer as 14 uur geneem om te blus. “Mense het van Donderdagoggend 10:00 af gespook en gespartel om die vure dood te kry. Die wind het ook nie die taak baie maklik gemaak nie.” Volgens Steenkamp is heelwat plase verwoes en het baie diere, veral wild, in die brand gevrek. “Die werklike omvang van die skade en die hoeveelheid plase wat verwoes is sal egter eers later bepaal kan word.” Volgens inligting is geen huise in die brand vernietig nie en is niemand ernstig beseer nie. AfriForum het intussen ’n projek van stapel gestuur met die hoop om broodnodige voer by dié boere uit te kry. Maroela Media het in Mei vanjaar berig dat sowat 30 000 ha, wat weiding, vee en infrastruktuur insluit, in Dealesville en Boshof in die Vrystaat deur vlamme verteer is.